b"\n_START_ARTICLE_\nShades (kumpulan muzik)\n_START_SECTION_\nSejarah penubuhan\n_START_PARAGRAPH_\nShades dikenali dengan cara nyanyian berharmoni dan acapella. Dinobatkan sebagai kumpulan acapella pertama Malaysia, Shades ditubuhkan pada tahun 1993 oleh tiga orang anak muda yang berasal dari Kuala Lumpur dan berkembang kepada lima orang. Pada waktu itu mereka kerap menghabiskan masa dengan bernyanyi di sekitar kawasan Pasar Seni Kuala Lumpur. Bakat mereka akhirnya menarik perhatian syarikat rakaman Warner Music Malaysia untuk mengambil mereka sebagai artis rakaman.\n_START_SECTION_\nKejayaan album pertama\n_START_PARAGRAPH_\nPada hujung tahun 1995 Shades melahirkan album pertama mereka berjudul Shades, dan mula memikat pendengar muzik tempatan dengan lagu popular Jangan Diucap Selamat Tinggal. Single kedua iaitu lagu acapella berjudul Malam mengukuhkan lagi nama Shades dalam peta muzik Malaysia. Hasilnya, album tersebut telah terjual melebihi 50,000 unit. Ini adalah satu pencapaian yang membanggakan untuk artis-artis baru pada ketika itu._NEWLINE_Susulan kejayaan itu, Shades telah dianugerahkan trofi 'Artis Baru Terbaik Berkumpulan' pada Anugerah Industri Muzik 1996. Mereka juga mendapat pencalonan untuk 'Persembahan Vokal Berkumpulan Terbaik' pada acara yang sama._NEWLINE_Gambar atas: Shades bersama trofi Artis Baru Terbaik Berkumpulan AIM 1996.\n_START_SECTION_\nAlbum kedua dan kemerosotan jualan album artis tempatan\n_START_PARAGRAPH_\nPada hujung tahun 1996 kumpulan Shades melahirkan album kedua berjudul Yang Teristimewa. Album ini mencatat jualan melebihi 25,000 unit dan melayakkan Shades menerima anugerah Gold Disc. Jumlah jualan yang merosot ini adalah tempias dari kegawatan ekonomi negara pada ketika itu di mana penghasilan industri muzik jatuh merudum. Keadaan ini memaksa Shades untuk vakum dari merakam album selama tiga tahun.\n_START_SECTION_\nKemunculan semula dan album ketiga\n_START_PARAGRAPH_\nPada tahun 2000 Shades melahirkan album ketiga berjudul Shades 2001 edaran Gecko Records (M) Sdn Bhd. Walau bagaimanapun Izzee dan Jeri tidak bersama Shades untuk album ini atas sebab-sebab yang tidak dapat dielakkan. Selepas itu Shades terus menyepi membawa haluan masing-masing._NEWLINE_Gambar atas: Sebuah album kompilasi lagu-lagu popular Shades telah dipasarkan pada tahun 2010.\n_START_SECTION_\nProjek khas GenX4: Shades, A to Z, KOOL dan Nico\n_START_PARAGRAPH_\nPada tahun 2012, Shades dengan barisan anggota asal (kecuali Wan) bersama tiga lagi kumpulan penyanyi seangkatan mereka iaitu A to Z, KOOL dan Nico mengumumkan 'comeback' dan bekerjasama menghasilkan sebuah album khas yang mengandungi lagu-lagu popular mereka serta sebuah lagu baru yang berjudul Kerana Kasihmu. Lagu ini telah dijadikan runut bunyi kepada drama bersiri siaran TV3 yang berjudul Vanilla Coklat dan mula diminati ramai selepas itu. _NEWLINE_Keempat-empat kumpulan ini juga telah menerima pencalonan Anugerah Industri Muzik 2012 bagi kategori Persembahan Vokal Berkumpulan Terbaik Dalam Lagu menerusi lagu tersebut._NEWLINE_Gambar bawah: Kumpulan GenX4 yang terdiri daripada Shades, A to Z, KOOL dan Nico._NEWLINE_Gambar atas: Shades mengadakan persembahan di Anugerah Industri Muzik 2012."